
Itakonsav túltermelő Aspergillus terreus mikrogomba szekunder metabolit termelésénék vizsgálata

A biotechnológia lehetőséget kínál számos vegyület – például szerves savak – környezetbarát előállítására. Ezek a fermentációs eljárások általában egy mikroorganizmus színtenyészetét alkalmazzák. Ilyen például az itakonsav glükózból történő előállítása Aspergillus terreus mikrogomba felhasználásával. Az itakonsav a vegyipar számára értékes alapanyag, amely kiválthatja a nagy mennyiségben felhasznált, fosszilis eredetű akrilsavat vagy metakrilsavat. Ez az Aspergillus törzs az itakonsav mellett kis mennyiségben más, értékes metabolitok előállítására is alkalmas. Ha sikerül ezek termelését fokozni, akkor a fő termék mellett ezen anyagok kinyerése is gazdaságosság válhat.
A kofermentáció – két vagy több mikrobafaj együttes tenyésztése – lehetőséget ad olyan anyagcsere utak aktiválására, amelyek a fajok közötti interakciókra adott válaszok. A folyamat hatékonyabbá teheti már ismert szekunder metabolitok előállítását, illetve akár új, eddig nem ismert metabolit molekulák is nyerhetők vele.
A talajból izolált Aspergillus terreus gomba evolúciója során számos Bacillus törzzsel is kapcsolatba került. A szakirodalomban végeztek már sikeres kofermentációt ilyen mikroorganizmusokkal, mely során a gomba szekunder metabolitjainak mennyisége jelentősen nőtt ezeknek a baktérium törzseknek a jelenlétében.
Az itakonsav nem primer metabolit, a fermentációja hosszú ideig tart, mely során egyéb szekunder metabolitok is megjelennek a fermentlében. A kutatómunkám során itakonsav előállítására optimalizált fermentációs rendszert módosítottam egy Bacillus törzzsel, melyet az elvégzett kompatibilitási kísérlet eredménye alapján választottam ki. Vizsgáltam a fő termék és a mellette megjelenő szekunder metabolitok mennyiségének változásait. A kis mennyiségben jelen lévő metabolitok elválasztására nagy hatékonyságú folyadékkromatográfiás módszert alkalmaztam. A kofermentációs rendszer és a gomba axenikus tenyészetének összehasonlítása során azt tapasztaltam, hogy a baktérium jelenléte negatív hatással van a gomba itakonsav termelésére, továbbá a megjelenő szekunder metabolitok mennyiségét illetően nincs szignifikáns különbség a két rendszer között.

